Johannes Hevelius
De Johannes Hevelius (no senge Schrëften a laténgescher Sprooch, däitsch Johannes Hevel oder och Johann Hewelcke, polnesch Jan Heweliusz; gebuer den 28. Januar 1611 zu Danzeg (haut Gdańsk); a gestuerwen den 28. Januar 1687 zu Danzeg war een Astronom a gëllt als Grënner vun der Kartographie vum Mound.

Den Hevelius staamt aus enger räicher Danzeger Patrizier a Brauerfamill. Hie studéiert 1630 Droit zu Leiden, mécht Reesen an England an a Frankräich. 1634 huet hien op Verlaange vu sengem Papp sech a senger Gebuertsstad als Brauer niddergelooss. No sengem Bestietnes am Joer 1635 mat dem Katharine Rebeschke ass den Hevelius an d'Zunft vun de Béierbrauer agetratt.

Nodeem säi Papp 1649 gestuerwe war, huet den Hevelius op den Diech vu sengem Haus (et waren der dräi niefteneen) een Observatoire opgeriicht. No an no huet hie sech déi néideg Instrumenter besuergt, verschidden Teleskope, mat deenen hien d'Uewerfläch vum Äerdmound ënnersicht huet. Aus dëser Zäit besteet säi berüümt Wierk Selenographia sive Lunae Descrptio....

Den Hevelius gouf 1651 Ratsherr an dann och nach Buergermeeschter zu Danzeg. Zanter 1639 louch säin Haaptinteressi awer bei der Astronomie, och wann hie sech säi Liewe laang fir stättesch Ugeleeënheeten engagéiert huet. 1641 huet hien ee ganz gudden Observatoire opgebaut mat ë. a. engem selwer gebauten Teleskop vu 45 m Längt.

Den Hevelius huet Sonneflecke beobacht an huet nei Stärebiller festgeluecht a Moundkaarte gemoolt, an och d'Libratioun vum Mound festgestallt. Seng Fuerschungen iwwer de Mond huet hie 1647 a sengem Wierk Selenographia publizéiert. An de Joren 1652, 1661, 1672 an 1677 huet hie véier Koméiten entdeckt. Opgrond vu senge Beobachtunge huet hien d'Thees opgestallt, datt Koméiten d'Sonn a parabelfërmege Bunnen ëmkreesen.

1679 ass säin Observatoire ofgebrannt. All seng Bicher an Instrumenter sinn dobäi zerstéiert ginn. Den Neibau huet hien net méi materlieft.

Den Hevelius gëllt als e bedeitenden Astronom aus senger Zäit a gouf vu ville Säiten ënnerstëtzt, sou z. B. vum Louis XIV. vu Frankräich an dem polnesche Kinnek Jan Sobieski III., deem hien dem Stärebild Scutum (Schëld) gewidmet huet.

De Johannes Hevelius ass op sengem Gebuertsdag, den 28. Januar 1687, mat 76. Joer gestuerwen. 
1935 Gouf e Moundkrater Hevelius no him genannt.

E puer Wierker vum Hevelius 
 Selenographia (1647)
 Cometographia (1665)
 Machina coelestis éischten Deel 1673. Den zweeten Deel ass ganz selen, well beim Brand vu 1679 bal déi ganz Ausgab zerstéiert ginn ass.
 Annus climactericus
 Prodromus astronomiae 1664; posthum 1690 verëffentlecht

Kuckt och 

 Elisabetha Hevelius

Um Spaweck 

Gebuer 1611
Gestuerwen 1687
Polnesch Astronomen
Polnesch Béierbrauer